Έντουαρντ Βίτεν

Ο Έντουαρντ Γουίτεν (Edward Witten, 26 Αυγούστου 1951) είναι Αμερικανός θεωρητικός φυσικός και καθηγητής στο Institute for Advanced Study. Είναι ένας από τους προπορευόμενους ερευνητές του κόσμου στη θεωρία υπερχορδών. Έχει στο ιστορικό του διάφορες συνεισφορές στη θεωρητική φυσική και του απονεμήθηκε το Μετάλλιο Φιλντς το 1990. Το 1995, πρότεινε την ύπαρξη της Θεωρίας-Μ στο ετήσιο συνέδριο πάνω στη θεωρία χορδών, και την οποία χρησιμοποίησε για να εξηγήσει μια σειρά από παρατηρούμενους δυϊσμούς (dualities), ανοίγοντας ένα νέο πεδίο ερευνών στη θεωρία χορδών, και ανάβοντας τη σπίθα για τη λεγόμενη δεύτερη επανάσταση στις υπερχορδές. Πολλοί φυσικοί τον θεωρούν ως πραγματικό διάδοχο του Άινσταϊν.

 Ο Έντουαρντ Βίτεν γεννήθηκε στις 26 Αυγούστου 1951 στη Βαλτιμόρη της πολιτείας Μέριλαντ. Είναι γιος της Lorraine W. Witten και του Λούις Βίττεν, ενός φυσικού που εξειδικεύεται στη βαρύτητα και τη γενική σχετικότητα. Πήρε το πτυχίο του στην ιστορία από το πανεπιστήμιο του Brandeis. Ο Βίττεν σχεδίαζε να γίνει πολιτικός δημοσιογράφος και δημοσίευσε άρθρα στις εφημερίδες The New Republic και The Nation. Αφού δούλεψε για λίγο για την προεκλογική καμπάνια του George McGovern, παρακολούθησε μεταπτυχιακά μαθήματα οικονομικών στο πανεπιστήμιο του Μίσιγκαν για ένα εξάμηνο. Αφού παράτησε το μεταπτυχιακό του, ασχολήθηκε με τα εφαρμοσμένα μαθηματικά στο πανεπιστήμιο του Πρίνστον, όπου πήρε και το διδακτορικό του στη φυσική το 1976 υπό την επίβλεψη του Ντέιβιντ Γκρος, του νομπελίστα στη φυσική το 2004. Αφού ολοκλήρωσε το διδακτορικό του, δούλεψε στο Πανεπιστήμιο του Χάρβαρντ ως Junior Fellow και στο Πρίνστον ως καθηγητής. Ήταν καθηγητής φυσικής στο πανεπιστήμιο του Πρίνστον από το 1980 μέχρι το 1987. Ήταν επίσης και για λίγο στο Κάλτεκ για δυο χρόνια, από το 1999 μέχρι το 2001. Αυτή τη στιγμή είναι καθηγητής Μαθηματικής Φυσικής στο Institute for Advanced Study στο Πρίνστον. Ο Βίτεν έχει να επιδείξει πολλές συνεισφορές στη θεωρητική φυσική, που συμπεριλαμβάνουν ένα μεγάλο αριθμό μαθηματικών αποτελεσμάτων. Είναι ενεργός κυρίως στο πεδίο της κβαντικής θεωρίας πεδίου και της θεωρίας χορδών, και σε σχετικά πεδία της τοπολογίας και της γεωμετρίας. Οι πολλές του συνεισφορές συμπεριλαμβάνουν μια απλοποιημένη απόδειξη του θεωρήματος θετικής ενέργειας που περιλαμβάνει σπίνορες στη γενική σχετικότητα, την εργασία του σχετικά με την υπερσυμμετρία και τη θεωρία Μορς, την εισαγωγή στην τοπολογική κβαντική θεωρία πεδίου και τη σχετική εργασία πάνω στην κατοπτρική συμμετρία και υπερσυμμετρικές θεωρίες βαθμίδας, και την εικασία της ύπαρξης της θεωρίας-Μ. Ο Βίτεν πήρε το βραβείο Fields το 1990 και έγινε έτσι ο πρώτος φυσικός που κέρδισε το βραβείο Fields. Ο Sir Michael Atiyah είπε για τον Βίτεν, "Παρόλο που είναι σίγουρα ένας φυσικός, η ευχέρειά του πάνω στα μαθηματικά επιδεικνύεται από πολύ λίγους μαθηματικούς... Ξανά και ξανά έχει εκπλήξει τη μαθηματική κοινότητα με υπέροχες εφαρμογές της φυσικής διαίσθησης, οδηγώντας σε νέα και βαθιά μαθηματικά θεωρήματα... έχει μια βαθιά επιρροή στα σύγχρονα μαθηματικά. Στα χέρια του η φυσική παρέχει για άλλη μια φορά μια πλούσια πηγή έμπνευσης και διορατικότητας πάνω στα μαθηματικά." Ο Bίτεν έχει τιμηθεί με αρκετά βραβεία, συμπεριλαμβανομένων του MacArthur Grant (1982), του μεταλλίου Fields (1990), και του National Medal of Science (2002). Ο πάπας Βενέδικτος ΙΣΤ' τον έκανε μέλος της Pontifical Academy of Sciences (2006). Εμφανίστηκε επίσης στη λίστα του περιοδικού Time με τα 100 πρόσωπα με τη μεγαλύτερη επιρροή το 2004. Ο Βίτεν έχει τον υψηλότερο δείκτη-h σε σχέση με οποιονδήποτε ζωντανό φυσικό. Ο Βίτεν αναφέρθηκε το 1999 σε ένα επεισόδιο της σειράς κινουμένων σχεδίων Futurama. Πολυμέσα σχετικά με το θέμα Edward Witten στο Wikimedia Commons Η ιστοσελίδα του Βίτεν στο Ινστιτούτο. Δημοσιεύσεις στο ArXiv Witten theme tree on arxiv.org